Regionsudvalgets udtalelse om »Kommissionens udkast til Rådets henstilling om et parkeringskort for handicappede« (97/C 42/05)

REGIONSUDVALGET har -

under henvisning til sin beslutning af 18. september 1996 om i henhold til EF-traktatens artikel 198 C, stk. 4, at afgive udtalelse om »Kommissionens udkast til Rådets henstilling om et parkeringskort for handicappede«, KOM(95) 696 - 95/0353 (SYN),

under henvisning til Underudvalg 4's forslag til Regionsudvalgets udtalelse (CdR 307/96), som blev vedtaget af underudvalget den 27. september 1996 med Mary Freehill som ordfører, og under hensyntagen til rapporten fra Den Europæiske Transportministerkonference (CEMT) med titlen »Towards a common European parking badge for motorists with disabilities« -

på sin 15. plenarforsamling af 13.-14. november 1996 (mødet den 14. november) vedtaget følgende udtalelse.

1. Indledning

1.1. Handicappede udnytter i stadig højere grad mulighederne for at rejse til udlandet, selvom de hindres i at nyde samme frie bevægelighed som andre EU-borgere på grund af de begrænsninger i anvendelsen af personbilen - den handicappedes foretrukne og eneste mulige transportform - der følger af restriktioner i forbindelse med særlige parkeringsfaciliteter for besøgende og den manglende oplysning om faciliteter af denne art i medlemsstaterne.

1.2. Der findes ikke på nuværende tidspunkt noget EU-parkeringskort for handicappede, hvis mobilitet begrænses af de mange forskellige nationale og regionale parkeringskort. Der opstår problemer, når handicappede prøver at bruge deres parkeringskort i et andet medlemsland. I nogle medlemsstater skyldes problemerne, at kortene er udstedt i forskellige regioner. Dette skaber forvirring og usikkerhed, da den handicappede bilist risikerer bøder, hvis et kort udstedt af en medlemsstat eller region ikke fuldt ud anerkendes i andre medlemsstater eller regioner.

1.3. Baggrunden for dette forslag om parkeringskort er en henstilling fra 1977 fra Den Europæiske Transportministerkonference (CEMT), hvori ministre fra 31 europæiske lande deltager. CEMT henstillede, at alle medlemsstater udsteder parkeringskort, der sikrer andre CEMT-landes borgere samme parkeringsmuligheder som den pågældende medlemsstats egne borgere, og at disse parkeringskort anerkendes gensidigt.

1.4. I det foreliggende forslag, som supplerer EU's bestemmelser om en fælles transportpolitik, henstilles det navnligt til medlemsstaterne:

- at de indfører nationale parkeringskort for handicappede, der udstedes i henhold til gældende nationale bestemmelser og udformes i overensstemmelse med den ensartede EU-model;

- at de gensidigt anerkender de parkeringskort for handicappede, som de enkelte medlemsstater har udstedt, således at kortets indehaver kan benytte de dertil knyttede parkeringsmuligheder i de respektive medlemsstater;

- at de kun udsteder sådanne parkeringskort til bevægelseshæmmede handicappede;

- at de senest den 1. januar 1998 indfører de anbefalede foranstaltninger.

2. Generelle bemærkninger

2.1. Da udstedelse af parkeringskort for handicappede ofte ligger inden for de lokale og regionale myndigheders kompetence, hilses denne lejlighed til at kommentere indførelsen af et parkeringskort for handicappede velkommen.

2.2. Regionsudvalget bifalder indførelsen af et parkeringskort, som vil give handicappede del i den bevægelsesfrihed, andre EU-borgere nyder godt af, og gøre det muligt for dem at rejse frit i EU uden frygt for parkeringsbøder.

2.3. Regionsudvalget støtter henstillingen om, at parkeringskortet for handicappede udstedes i overensstemmelse med de respektive lokale, regionale og nationale bestemmelser og på grundlag af den ensartede EU-model.

2.4. Regionsudvalget erkender, at de fleste medlemsstater stiller sig positivt til et parkeringskort, hvis gyldighed anerkendes i hele EU, og opfordrer til, at et sådant system indføres uden unødig tøven og uden for store ekstraomkostninger for organisationer, der skal indføre eller håndhæve systemet.

2.5. Regionsudvalget erkender, at god planlægning og nøjagtig information er afgørende for, at handicappede kan rejse uden frygt. Det støtter derfor forslaget om, at handicappede får oplysning om lokale parkeringsfaciliteter i de pågældende lande.

2.6. Regionsudvalget understreger, at man må undgå fortolkningsproblemer med hensyn til de rettigheder, kortet giver sin indehaver, og anbefaler, at der udarbejdes en vejledning med en oversigt over de faciliteter, der er til rådighed, parkeringsreglerne og kortindehavernes rettigheder i hvert enkelt medlemsland. Denne vejledning skal kunne rekvireres gennem en lang række medier, herunder Internettet.

2.7. Regionsudvalget ser gerne, at der indføres en mekanisme, der letter det videre samarbejde om udveksling af sådanne oplysninger.

2.8. Regionsudvalget indser fordelen ved et bredt anerkendt ensartet parkeringskort, som sikrer, at såvel kortets indehaver, som prøver at bruge det i en anden medlemsstat, og den håndhævende myndighed i den enkelte medlemsstat undgår problemer. Det foreslår dog, at dette EU-kort skal kunne anvendes parallelt med de nationale og regionale kort. Disse nationale kort har fungeret godt i mange år, de henviser ofte direkte til faciliteterne via tal-, symbol- eller farvekoder og er let genkendelige. Dette vil medvirke til at holde omkostningerne ved indførelsen nede og forenkle kontrolprocedurerne.

2.9. Regionsudvalget henstiller, at der udvises tolerance over for handicappede fra lande uden for EU i forbindelse med anvendelsen af parkeringsfaciliteter for handicappede. Det støtter indførelse af lignende aftaler med CEMT-medlemsstaterne.

3. Særlige bemærkninger om parkeringskortet

3.1. Regionsudvalget understreger, at man må hindre, at ikke-handicappede bilister misbruger parkeringskortet. Det foreslår derfor, at kortet udstedes af de relevante myndigheder i hvert enkelt medlemsland ud fra de gældende udvælgelseskriterier, og at det for at lette kontrollen forsynes med et foto af indehaveren samt angivelse af indehaverens køn.

3.2. Regionsudvalget foreslår endvidere, at kortet påtrykkes en advarsel mod misbrug.

3.3. Regionsudvalget mener, at nogle af de detaljerede oplysninger på det foreslåede parkeringskort er unødvendige og udgør en trussel mod indehaverens sikkerhed. Især angivelsen af indehaverens adresse og fødselsdato volder sikkerhedsproblemer og bør udelades, da kriminelle ellers kunne finde frem til potentielle ofre, som ikke så let kunne forsvare sig.

3.4. Regionsudvalget mener, at parkeringskortet bør følge personen og ikke køretøjet. Kortet bør derfor ikke indeholde oplysninger om køretøjet, men om kortindehaveren. Det giver en vis fleksibilitet, så at handicappede kan leje eller låne en bil og benytte sig af samme faciliteter, som personer med permanent adgang til en bil.

3.5. For at undgå eventuel forveksling og misbrug foreslår Regionsudvalget, at der arbejdes yderligere med udformningen af parkeringskortet på baggrund af nye konsultationer.

4. Konklusion

Indførelsen af et parkeringskort for handicappede, som er anerkendt i hele EU, hilses velkommen. Det er imidlertid vigtigt at undgå at forveksle nationale og regionale kort med det foreslåede EU-kort. Kortene skal støtte hinanden. Kortet bør indføres så hurtigt som muligt og understøttes af relevante og ajourførte oplysninger om faciliteterne i de enkelte medlemsstater.

Bruxelles, den 14. november 1996.

Pasqual MARAGALL i MIRA

Formand for Regionsudvalget